Alexander Ernst. Reagoval tým na článok v našich novinách uverejnený 17. júna pod titulom Členovia HZDS pracujúci na úrade PSK pociťujú tlaky, aby vystúpili zo strany. "Prešovský samosprávny kraj protestuje proti tomuto tvrdeniu, nezakladá sa na pravde." Ernst dôvodil, že k základným prvkom demokracie patrí sloboda politického presvedčenia a úrad PSK ju rešpektuje. "Politická angažovanosť je súkromnou vecou každého človeka a platí to i pre zamestnancov úradu PSK." Podľa riaditeľa úrad PSK hodnotí svojich zamestnancov podľa odbornosti a vykonanej práce a odmieta špekulácie krajského predsedu istej politickej strany.
Podotkol, že tvrdenie o vyvíjaní tlakov na členov HZDS vnímajú ako účelové zneužitie politických názorových rozdielov na umelé vytváranie problémov v Prešovskom samosprávnom kraji a na jeho úrade. "Zaťahovanie politiky do pracovno-právnych vzťahov je nekorektné a na úrade PSK v žiadnom prípade nemá mesto. Rozdelenie poslancov HZDS a ich osobné problémy nemôžu ovplyvňovať prácu na úrade samosprávneho kraja," dodal.
Na dokreslenie tvrdenia o požadovanej odbornosti Ersnt poznamenal, že po utorkovom zastupiteľstve dáva návrh na finančné "zdôvodnenie" práce dvoch odborov úradu Prešovského samosprávneho kraja. "Robota musí byť urobená zodpovedne, ak sa tak nestane budú sa vyvádzať dôsledky." Zároveň podotkol, že nebude tolerovať fakt, že materiály sa rozdávajú poslancom až počas rokovania zastupiteľstva.
Pre vysvetlenie uvádzame, že na utorkovom zasadnutí zastupiteľstva Prešovského samosprávneho kraja bola predsedom Petrom Chudíkom stiahnutá z prerokovania informácia o delegovaní poslancov do rád škôl a školských zariadení v pôsobnosti Prešovského samosprávneho kraja. Uvedenú správu vypracoval vedúci odboru školstva a telesnej kultúry úradu PSK Karol Lacko. Viacerí poslanci však svoje zaradenie do školských rád uvedené v informatívnej správe podrobili kritike.
Vedúci odboru školstva následne priznal, že do zastupiteľstva predložený návrh je čiastočne zmätočný, nakoľko došlo k posunu v menách. Chudík toto vysvetlenie odmietol a materiál stiahol z rokovania.
Odboru školstva a tiež odboru zdravotníctva úradu PSK sa týka zase výčitka ohľadne neskorého predkladania materiálov. Správu o výsledku výberových konaní uskutočnených v mesiaci jún v školách a školských zariadeniach v zriadovateľskej pôsobnosti PSK, dostali poslanci do rúk totiž až v čase, keď sa tento bod otvoril v bode rôzne. To isté sa týka návrhu na menovania riaditeľa Strednej zdravotníckej školy v Poprade a uznesenia o zasadnutí zdravotníckej komisie. Zodpovedným za tieto materiály je vedúci odboru zdravotníctva úradu PSK Andrej Bega.
Poslancov tieto spôsoby nenechali ľahostajnými, kriticky sa k nim vyjadril Štefan Kužma (SDKU) a tiež Pavol Tarcala (KDH), ktorý dokonca poznamenal: "Očakávam, že sa stane aj to, že materiály dostaneme až po zasadnutí zastupiteľstva."